ตลาดหุ้นเอเชียปรับตัวสูงขึ้นเช้านี้ ขณะตลาดหุ้นโตเกียวพุ่ง 1%
ตลาดหุ้นเอเชียปรับตัวสูงขึ้นเช้านี้ ขณะตลาดหุ้นโตเกียวพุ่ง 1%
19 ม.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยการนำของตลาดหุ้นโตเกียวที่เปิดตลาดพุ่งขึ้น 1% เนื่องจากเงินเยนอ่อนค่าลงเมื่อเทียบดอลลาร์สหรัฐ ซึ่งช่วยหนุนหุ้นกลุ่มส่งออก 
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,082.83 จุด เพิ่มขึ้น 188.46 จุด, ดัชนี SSE Composite ตลาดหุ้นจีนเปิดวันนี้ที่ 3,104.97 จุด ลดลง 8.04 จุด, ดัชนี HSI ตลาดหุ้นฮ่องกงเปิดวันนี้ที่ 23,104.35 จุด เพิ่มขึ้น 6.09 จุด, ดัชนี TAIEX ตลาดหุ้นไต้หวันเปิดวันนี้ที่ 9,324.83 จุด ลดลง 17.14 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,085.61 จุด เพิ่มขึ้น 15.07 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,004.29 จุด เพิ่มขึ้น 4.07 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,666.90 จุด เพิ่มขึ้น 1.88 จุด
นอกจากนี้ ตลาดยังได้รับแรงหนุนหลังจากที่ธนาคารกลางสหรัฐ (เฟด) ได้เปิดเผยรายงานสรุปภาวะเศรษฐกิจทั้ง 12 เขต หรือ Beige Book โดยระบุว่า กิจกรรมทางเศรษฐกิจของสหรัฐยังคงมีการขยายตัวอย่างต่อเนื่องในอัตราปานกลางเกือบทั่วทุกภูมิภาค ตั้งแต่ช่วงปลายเดือนพ.ย.จนถึงสิ้นปี
ขณะที่นางเจเน็ต เยลเลน ประธานธนาคารกลางสหรัฐ (เฟด) กล่าวสุนทรพจน์ในช่วงบ่ายวันพุธตามเวลาสหรัฐ ระบุเศรษฐกิจสหรัฐเข้าใกล้เป้าหมายของธนาคารกลางแล้ว ทั้งในเรื่องของการจ้างงานและราคาเงินเฟ้อ พร้อมแสดงความเชื่อมั่นว่า เศรษฐกิจจะยังคงปรับตัวดีขึ้นอย่างต่อเนื่องต่อไป ซึ่งจะเปิดทางให้เฟดสามารถเริ่มลดระดับการให้การสนับสนุนที่ดำเนินการมาโดยตลอดช่วง 10 ปีที่ผ่านมาลงได้ นอกจากนี้ ประธานเฟดยังระบุด้วยว่า การขึ้นดอกเบี้ยจะเป็นการปรับขึ้นอย่างค่อยเป็นค่อยไป
โดยในการกล่าวสุนทรพจน์ที่คอมมอนเวลธ์ คลับ แคลิฟอร์เนีย ในซานฟรานซิสโก นางเยลเลนคาดว่า เฟดจะขึ้นอัตราดอกเบี้ยหลายครั้งไปจนถึงปี 2562 อย่างไรก็ตาม ประธานเฟดกล่าวว่า เธอไม่สามารถบอกได้ว่า การขึ้นดอกเบี้ยครั้งต่อไปจะเกิดขึ้นเมื่อใด หรือจะขึ้นในอัตราที่สูงเท่าใด โดยทั้งนี้ทั้งนั้นจะขึ้นอยู่กับทิศทางสภาวะเศรษฐกิจในเดือนต่อๆไปจากนี้